Diari Oficial de la Generalitat Valenciana


Sumari del DOGV 7960, del 18-01-2017 (2016/10868)

RESOLUCIÓ de 14 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 111/14-AIA Traiguera.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7960

Data del DOGV
:   18-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10884


Data del document
:   14-12-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de desembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 111/14-AIA Traiguera. [2016/10787]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 111/14-AIA Traiguera.  
  
«Declaració d'impacte ambiental  
Expedient: 111/14-AIA.  
Títol: Legalització d'explotació avícola.  
Promotor: Ramón Daniel Matuen Cerdá.  
Autoritat substantiva: Ajuntament de Traiguera.  
Localització: parcel·la 36, del polígon 55, del terme municipal de Traiguera (Castelló).  
  
Descripció del projecte  
1. Objecte del projecte.  
L'objecte del projecte és l'obtenció de la llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental, per a la legalització d'una explotació avícola existent, amb capacitat per a 25.000 pollastres d'engreixament, ubicada en el terme municipal de Traiguera, província de Castelló.  
2. Principals característiques del projecte d'acord amb la documentació aportada.  
L'explotació s'ubica en la parcel·la 36, del polígon 55, del terme municipal de Traiguera, en sòl no urbanitzable d'interés agrícola. La parcel·la té una superfície de 7.652 m² i es troba situada a una distància superior a 1.000 m del nucli urbà de Traiguera.  
La distància a altres explotacions ramaderes de la mateixa espècie és inferior a 500 metres. No obstant això, atés que l'explotació es trobava inscrita en la Llista d'explotacions ramaderes de la Comunitat Valenciana abans de l'entrada en vigor del Reial decret 1084/2005 sobre l'ordenació de l'avicultura de carn i de la Llei 6/2003, de ramaderia de la Comunitat Valenciana, la Direcció Territorial de la Conselleria d'Agricultura, Pesca, Alimentació i Aigua, i els serveis tècnics municipals informen favorablement per a la legalitzar-la.  
  
Descripció de les instal·lacions.  
L'explotació està constituïda per tres naus, un magatzem i un cobert, les característiques del qual es descriuen a continuació:  
- Nau 1, nau 2 i magatzem: naus idèntiques i simètriques, construïdes l'any 2.000, d'una planta i forma rectangular de 84,00 m x 8,50 m, amb una superfície construïda de 714,00 m². Entre les naus, recolzant-se en els seus tancaments, s'alça la coberta d'un magatzem de dimensions 8,50 m x 6,00 m, amb una superfície construïda de 51,00 m². Les naus i el magatzem tenen vessant semicircular d'alçària 4,50 m en el carener i 2,50 m en cornisa.  
- Nau 3: construïda en 1.983 d'una planta i forma rectangular de 80,00 m x 13,00 m, amb una superfície construïda de 1.040,00 m². La nau té una coberta a dos vessants amb alçària de 4,50 m en el carener i 2,70 m en cornisa.  
- Cobert: un cobert diàfan d'una planta i forma rectangular de 7,00 m x 10,00 m amb una superfície construïda de 70,00 m², a un vessant amb alçària màxima de 2,20 m i mínima de 1,50 m destinat a femer i magatzem de combustible de calefacció.  
Hi ha paviment en totes les naus i magatzems a base de formigó en massa hidròfob per a evitar possibles filtracions de líquids al subsòl.  
  
Com a mesures higienicosanitàries, es disposa en l'explotació de tanca perimetral composta per piquetes de ferro i malla galvanitzada de simple torsió d'1,70 m d'alçària, sistema de desinfecció de vehicles i calçat de persones a l'entrada de l'explotació basat en l'ús d'una motxilla amb desinfectant, i tela metàl·lica en totes les finestres i obertures per a evitar possibles entrades de vectors transmissors de malaltia com ara ocells o altres.  
L'aigua utilitzada en l'explotació procedeix de la comunitat de regants Pou de Servol, entitat que certifica el subministrament del volum d'aigua necessari per a l'explotació. S'estima un consum d'1.071.250 litres anuals: 1.031.250 litres destinats a la beguda dels animals i 40.000 litres per a la neteja de les instal·lacions. Cada una de les naus compta amb un depòsit d'emmagatzematge de 2.000 litres de capacitat. Així mateix, junt amb la nau 2 hi ha una bassa cilíndrica de xapa galvanitzada, amb capacitat per a 56.548 litres. Per a la distribució de l'aigua de beguda es disposen 4 línies longitudinals al llarg de cada nau, amb abeuradors de tetines automàtics.  
Com a magatzem de pinsos hi ha tres sitges cilíndriques de polièster d'11.000 kg cada una. El repartiment del pinso es realitza automàticament per mitjà de 2 línies de menjadors en cada nau amb el sistema de caragol sense fi.  
El subministrament d'energia elèctrica s'obté per mitjà de contracte establit amb la companyia elèctrica de la zona. S'estima una demanda total d'energia elèctrica de 7.275 W.  
La ventilació de les naus es realitza de forma natural a través de les finestres. Com a sistema de suport, que només s'utilitza en els moments puntuals de calor extrema, es disposa de 5 ventiladors en la nau 1, 5 ventiladors en la nau 2 i 8 ventiladors en la nau 3, de 0,5 CV cada u. No es disposa de sistema de refrigeració.  
Es disposa d'un sistema de calefacció per a mantindre la temperatura ambient en el rang adequat per a les aus en aquelles èpoques de l'any que ho requerisquen. Les naus 1 i 2 compten amb 2 estufes cada una, i la nau 3 compta amb 3 estufes. Els combustibles utilitzats per a les estufes són corfa d'ametla i brisa i s'emmagatzemen en el cobert. S'emmagatzema una quantitat màxima de 40.000 kg de brisa i de 10.000 kg de corfa d'ametla, quantitats que coincideixen amb el consum anual d'aquests combustibles.  
La pellorfa d'arròs per al llit no s'emmagatzema en l'explotació, sinó que s'adquireix en el moment d'usar-la. El consum anual per als 5 cicles és de 55.000 kg.  
Descripció de l'activitat i procés productiu.  
Es tracta d'una explotació avícola en règim integrat dedicada a la producció de carn de pollastre per al consum, que alberga 25.000 places. El procés productiu consisteix en la recepció en l'explotació dels pollets d'un dia, d'uns 30 g, per a la posterior cria i engreixament fins que arriben al pes adequat per al sacrifici (2,3 kg aproximadament). Aconseguit aquest pes, entre els 50-55 dies des de l'entrada dels pollets en la granja, es traslladen a escorxador. S'estima la producció anual de 25.000 pollastres en cada cicle, amb 5 cicles anuals, la qual cosa suposa una producció màxima total de 125.000 pollastres.  
Durant el buit sanitari, després de cada cicle d'engreixament, es du a terme una neteja i desinfecció profunda de les naus. Es mantindrà un temps d'espera abans de la introducció del següent lot de com a mínim 12 dies durant els quals s'hauran de realitzar els controls d'eficàcia d'aquestes operacions per mitjà d'anàlisi de salmonel·la tal com indica la normativa vigent (Reial decret 1084/2005, de 16 de setembre, d'ordenació de l'avicultura de carn).  
Pla de gestió de les dejeccions.  
El fem mesclat amb el llit es retira per mitjà de l'ús d'una pala mecànica al final de cada cicle. El fem serà retirat i gestionat per un gestor autoritzat, inscrit en el registre SANDACH.  
Es disposa d'un femer impermeable (cobert) amb solera de formigó ubicat prop de la nau per a mantindre la gallinassa únicament de forma puntual en el cas que no siga possible sincronitzar la seua extracció i la seua retirada immediata pel gestor.  
Gestió de cadàvers.  
La gestió de cadàvers, decomisos i subproductes pecuaris de l'explotació la realitza el propietari a través d'un contracte d'assegurança d'arreplega per part d'una empresa autoritzada segons legislació vigent. Els animals morts en l'explotació són transportats fins al punt d'arreplega municipal i posteriorment retirats i gestionats per una empresa autoritzada a aquest efecte.  
Gestió de residus.  
Els residus derivats dels tractaments sanitaris que han d'aplicar-se als animals de l'explotació seran emmagatzemats en contenidors tancats, hermètics i homologats i arreplegats per un gestor autoritzat.  
  
Aigües residuals.  
Les aigües de neteja es redueixen a una finíssima capa de l'aigua d'aclariment que queda sobre la solera de la nau després de la realització del buit sanitari i que s'evapora per processos naturals (ventilació) abans de començar un nou cicle productiu. Per tant, no es produeix cap tipus d'abocament en la parcel·la.  
Emissions a l'atmosfera.  
Les fonts d'emissió a l'atmosfera són els gasos emesos a causa de la fermentació entèrica (metà) i la gestió del fem (metà, amoníac i òxid nitrós).  
La reducció d'aquestes emissions es durà a terme per mitjà de les següents mesures preventives:  
- Vigilància i control de les condicions de desenvolupament i maneig de l'explotació, modificant en la mesura que siga possible aquells factors que condicionen l'augment en la producció.  
- Controlar la humitat relativa de l'aire al voltant de 25-35 % per a evitar la deposició d'aigua en el llit que afavoreix la formació d'amoníac.  
- Maneig adequat del jaç quant a quantitat suficient i renovació, eliminant les parts humides, i aportant nova borumballa o serradura al llit.  
  
- Mantindre la densitat de pollastres establida com a mesura del control de contaminants ambientals.  
- Es durà a terme el programa de manteniment, revisió i reparacions dels equips per a evitar l'efecte negatiu de les emissions gasoses.  
  
Emissions de soroll.  
La situació de la granja en una zona rústica, allunyada d'habitatges i construccions, unit a l'aïllament acústic produït pels mateixos elements delimitadors, evitaran molèsties degudes al soroll produït per l'activitat.  
  
Producció d'olors.  
Les males olors són degudes als gasos emesos a causa de la fermentació entèrica i la gestió del fem. Les olors generades pels animals i els residus que produeixen no seran d'importància atés el caràcter aïllat de l'explotació i el seu impacte es limitarà a l'entorn pròxim a la nau. Com a mesures preventives, es durà a terme una correcta construcció i manteniment, evitant l'acumulació de restes orgàniques, el manteniment d'unes condicions higienicosanitàries adequades i es ventilaran en la mesura que es puga les naus, sempre que la temperatura de l'exterior ho permeta i sense causar perjudicis als animals.  
  
  
Tramitació administrativa  
En data 11 de setembre de 2014 s'inicia la tramitació de l'expedient d'avaluació d'impacte ambiental, amb la remissió a través de l'Ajuntament de Traiguera de l'estudi d'impacte ambiental, document de síntesi, projecte bàsic i còpia de l'expedient administratiu municipal.  
  
Se certifica per l'ajuntament, en data 7 d'agost de 2014, que l'expedient s'ha sotmés a informació pública per mitjà de publicació en el BOP número 82, de 8 de juliol de 2014, s'ha notificat individualment als interessats, i que, transcorregut el termini de trenta dies, no s'ha presentat reclamació ni cap al·legació.  
L'expedient administratiu municipal inclou els informes següents:  
  
- Informe favorable de l'inspector sanitari de la Direcció General de Salut Pública de Benicarló, de data 3 de juliol de 2014.  
- Certificat de compatibilitat urbanística municipal favorable de data 19 de juliol de 2012.  
- Informe favorable dels serveis tècnics municipals de data 4 de juliol de 2014.  
- Informe favorable de l'ajuntament en què es valora la incidència de l'activitat sobre matèries que són de competència municipal, emés en data 7 d'agost de 2014.  
- Certificat de subscripció d'assegurança de retirada de cadàvers d'animals, de data 16 de juny de 2014, a través de l'Associació d'usuaris de casetes de recollida de cadàvers de bestiar no boví de la província de Castelló.  
- Informe de la Direcció Territorial de Castelló de la Conselleria d'Agricultura, Pesca, Alimentació i Aigua, favorable a la legalització de l'activitat ramadera, basant-se en la Llei 10/2004 del sòl no urbanitzable i a l'Ordre de 17 d'octubre de 2005, de la Conselleria d'Agricultura, Pesca i Alimentació, emés en data 10 de juliol de 2012. L'informe considera les 4 construccions amb capacitat aproximada per a 25.000 pollastres d'engreix ubicades en la parcel·la 36 del polígon 55, i en què s'inclou la següent relació de condicions sanitàries mínimes que haurà de complir l'activitat:  
- L'explotació se situarà en una àrea delimitada, aïllada de l'exterior i que permeta un control d'entrades i eixides, i disposarà de sistemes efectius que protegisquen les aus de corral, en la mesura que siga possible, del contacte amb vectors de la transmissió de malalties.  
- L'explotació haurà de comptar amb instal·lacions i equips adequats en els seus accessos, que asseguren una neteja i desinfecció eficaç de les rodes dels vehicles que entren o isquen de l'explotació. Així mateix, disposarà d'un sistema apropiat per a la desinfecció del calçat dels operaris i visitants, o sistema equivalent.  
- El disseny, l'utillatge i els equips de l'explotació possibilitaran la realització d'una eficaç neteja, desinfecció, desinsectació i desratització.  
  
- Les gàbies i altres dispositius en què es transporten els animals seran de material fàcilment netejable i desinfectable, i cada vegada que s'utilitzen seran netejades i desinfectades abans d'utilitzar-les novament, o bé seran d'un sol ús.  
- L'explotació haurà de disposar de dispositius de reserva d'aigua.  
- Les explotacions hauran de comptar amb una quantitat suficient de menjadors i abeuradors, adequadament distribuïts, que asseguren la màxima disponibilitat per a totes les aus. Els abeuradors hauran de disposar d'un sistema que reduïsca, en la mesura que es puga, l'abocament d'aigua al llit dels animals.  
- Disposaran de mitjans adequats per a l'observació i segrest d'animals malalts o sospitosos de malalties contagioses.  
- L'explotació haurà de complir, a part de les mesures generals de benestar animal, les establides en l'annex 1 del Reial decret 1084/2005 sobre ordenació d'avicultura de carn.  
En data 24 d'abril de 2015 es realitza un requeriment de documentació i aclariments sobre certes qüestions del projecte al promotor a través de l'òrgan substantiu.  
En data 11 de juny de 2015 es rep la documentació presentada pel promotor en el registre de l'oficina PROP de Vinaròs com a resposta al requeriment realitzat pel Servei d'Avaluació d'Impacte Ambiental. En data 6 de maig de 2016 es trasllada a l'Ajuntament de Traiguera aquesta documentació complementària presentada pel promotor i que ha sigut tinguda en compte en el procediment d'avaluació ambiental, perquè s'incorpore a l'expedient municipal.  
En data 16 de maig de 2016 es realitza nou requeriment de documentació al promotor a través de l'Ajuntament de Traiguera.  
En data 13 d'octubre de 2016 es rep la documentació requerida, remesa pel promotor a través de l'Oficina Prop de Vinaròs.  
  
Consideracions ambientals  
1r. Segons el certificat de compatibilitat urbanística municipal de data 19 de juliol de 2012, les naus avícoles i construccions que s'han de legalitzar en la parcel·la 36, del polígon 55, del terme municipal de Traiguera són compatibles amb la normativa urbanística.  
2n. La localització del projecte no afecta terreny forestal, espais de la Xarxa Natura 2000, ni cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. Així mateix, segons el BDB, no consta la presència d'espècies prioritàries en l'entorn immediat de l'activitat.  
3r. Principals actuacions derivades de l'activitat que poden causar impactes sobre el medi ambient.  
- Gestió del fem  
Una gestió inadequada del fem pot produir una sèrie d'impactes com ara: males olors, contaminació de l'atmosfera, del sòl i de les aigües.  
En aquest cas, el fem serà retirat i gestionat per gestor autoritzat inscrit en registre SANDACH per la qual cosa no s'estimen efectes negatius sobre el sòl i aqüífers.  
En compliment de l'article 55 de la Llei 6/2003, de 4 de març, de ramaderia de la Comunitat Valenciana, es disposarà d'un femer amb solera de formigó impermeable, ubicat en un dels coberts descrits.  
  
- Generació de residus, abocaments i emissions  
Residus: els residus derivats dels tractaments sanitaris que han d'aplicar-se als animals de l'explotació seran envasos de medicaments buits. Seran emmagatzemats en contenidors tancats, hermètics i homologats i arreplegats per un gestor autoritzat.  
Abocaments: no es disposa d'excusat en l'explotació, els operaris utilitzaran els serveis higiènics del seu l'habitatge que es troba pròxim a la granja. Les aigües de neteja es redueixen a una finíssima capa de l'aigua d'aclariment que queda sobre la solera de la nau després de la realització del buit sanitari i que s'evapora per processos naturals (ventilació) abans de començar un nou cicle productiu. Per tant, no es produeix cap tipus d'abocament en la parcel·la. En tot cas, s'haurà d'instal·lar un sistema d'arreplega de les possibles aigües residuals a l'interior de cada nau, per a evitar-ne l'abocament a la parcel·la. L'aigua residual haurà de ser retirada per gestor autoritzat.  
Emissions:  
- Gasos. La descomposició del fem durant l'allotjament de les aus en l'explotació serà focus d'emissió de metà, amoníac i òxid nitrós. Aquests gasos produeixen males olors, no obstant això, aquestes no seran importants atés el caràcter aïllat de l'explotació i el seu impacte es limitarà a l'entorn pròxim a la nau.  
- Sorolls. En l'explotació no es produiran sorolls perceptibles a l'exterior, excepte en moments puntuals a causa del soroll produït pels animals. La situació d'aquesta activitat en una zona rústica, allunyada d'habitatges i construccions, i l'aïllament acústic que proporcionen els mateixos elements delimitadors seran suficients per a complir la Llei 7/2002, de 3 de desembre de protecció contra la contaminació acústica i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
4t. Afecció al paisatge.  
Segons s'indica en l'estudi d'impacte ambiental, l'àmbit d'estudi comprén una única unitat de paisatge, caracteritzada per les seues plantacions d'oliveres de la varietat Farga majoritàriament, amb un camp de visió reduït per les majestuoses copes dels arbres verds fosc i la combinació de marrons de la terra i els troncs. L'explotació és visible des de la CV-11 junt amb altres explotacions que caracteritzen el trajecte des de Traiguera fins al riu Cérvol. En l'àmbit d'estudi de l'actuació no hi ha cap recurs paisatgístic inventariat ni fitxa d'identificació, descripció, valor i objectius de qualitat.  
  
Tenint en compte que les construccions ja existeixen i que no es pot incidir sobre la seua tipologia, geometria, composició i materials, almenys s'haurà d'aconseguir que les tonalitats cromàtiques de les naus siguen concordes amb les tradicionals per a aquest tipus de construccions en aquesta zona, de manera que s'integren en la mesura que siga possible en el medi paisatgístic que les rodeja.  
5t. Mesures correctores i protectores proposades  
Producció de males olors: les olors generades per l'activitat no seran importants atés el caràcter aïllat de l'explotació i el seu impacte es limitarà a l'entorn pròxim a la nau. Les mesures protectores i correctores proposades són:  
- Correcta construcció i manteniment, amb parets llises, sense forats o clavills on es poden acumular restes orgàniques.  
- Mantindre unes condicions higienicosanitàries adequades, mantenint una vigilància exhaustiva quant a la gestió d'animals morts o malalts.  
- Es realitzaran inspeccions sanitàries habitualment per a preservar el bon estat de salut dels animals per mitjà d'un ús controlat dels productes zoosanitaris.  
Emissió de metà, amoníac i òxid nitrós: l'emissió de metà en l'explotació objecte d'estudi s'estima en 2.483 kg anuals i la d'òxid nitrós en 166,75 kg anuals. La producció anual d'amoníac és de 9.360 kg. Com a mesures preventives i correctores es proposen:  
  
- Retirada i gestió del fem per gestor autoritzat, de manera que no s'estimen efectes negatius sobre el sòl i medi hídric.  
- Vigilància i control de les condicions de desenvolupament i maneig de l'explotació, modificant en la mesura que siga possible aquells factors que condicionen l'augment en la producció.  
- Control de la humitat relativa de l'aire al voltant de 25-35 % per a evitar deposició d'aigua en el llit que afavoriria la formació d'amoníac.  
  
- Maneig adequat del jaç quant a quantitat suficient i renovació, eliminant les parts humides.  
- Mantindre la densitat de pollastres establida com a mesura del control de contaminants ambientals.  
- Dur a terme un programa de manteniment, revisió i reparacions dels equips.  
6t. Programa de vigilància ambiental  
El programa de vigilància ambiental estableix controls de les infraestructures i dispositius introduïts per a disminuir la intensitat dels impactes produïts per l'activitat. Els elements que s'han de controlar que preveu el programa de vigilància ambiental proposat en l'estudi d'impacte ambiental són:  
- Vigilància per part del servei tècnic veterinari de la càrrega ramadera, maneig de l'explotació i bon estat sanitari dels animals.  
  
- Programa de revisió i manteniment dels equips i instal·lacions.  
  
- Presentació anual d'informe sobre l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
  
Consideracions jurídiques  
El projecte examinat constitueix, segons el que preveu l'annex I, apartat 1.h del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 de la Llei 2/1989, de 3 de març, d'impacte ambiental atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Resolució  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de legalització d'explotació avícola d'engreixament, localitzada en el polígon 55, parcel·la 36, del terme municipal de Traiguera (Castelló) promogut per Ramón Daniel Matuen Cerdá, sempre que es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
  
1. S'obtindrà l'informe vinculant de conformitat del projecte amb la normativa de protecció del patrimoni cultural, establit en l'article 11 de la Llei 4/1998, d'11 de juny, del patrimoni cultural valencià. Es compliran els condicionants i especificacions que s'indiquen en l'informe.  
2. S'instal·larà un sistema d'arreplega d'aigües residuals a l'interior de cada nau, per a evitar-ne l'abocament a la parcel·la. L'aigua residual arreplegada serà retirada per gestor autoritzat.  
3. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 és aplicable a la present declaració d'impacte ambiental.  
  
València, 3 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de desembre de 2016.- El director general de Medi Natural i d'Avaluació Ambiental: Antoni Marzo i Pastor.